Facultat d'Informació i Mitjans Audiovisuals

La Facultat d'Informació i Mitjans Audiovisuals de la Universitat de Barcelona és un centre educatiu que imparteix els ensenyaments superiors relacionats amb la biblioteconomia, la documentació, la comunicació audiovisual i les disciplines relacionades amb l'obtenció, gestió i difusió de la informació i de documents. Està ubicada a Barcelona, al carrer de Melcior de Palau, número 140, al barri de Sants. Va ser creada el 1999, com a continuació de l'Escola Universitària de Biblioteconomia i Documentació, que havia funcionat des de 1997. Totes dues eren organismes integrats a la Universitat de Barcelona. Aquests centres, però, eren els successors d'una entitat que, fundada el 1915 i adscrita a la Universitat de Barcelona des de 1982, impartia els ensenyaments superiors de biblioteconomia, documentació i arxivística. La present Facultat és, per tant, continuadora de la primera Escola de Bibliotecàries de 1915, esdevenint el centre superior de formació de bibliotecaris més antic del món en actiu. A Catalunya, més enllà de la UB, altres universitats com la UVic, la UOC i la UAB havien ofert titulacions de biblioteconomia, gestió de la informació i la documentació entre 1998 i 2018. A principis del curs 2019-2020, la facultat va passar a anomenar-se Facultat d'Informació i Mitjans Audiovisuals. Història L'actual facultat fou creada el 1999 a partir de la transformació de l'Escola Universitària de Biblioteconomia i Documentació (UB), culminant un llarg procés d'implantació dels ensenyaments de biblioteconomia i documentació en tots els nivells educatius de la universitat. De la fundació al reconeixement universitari (1915-1977) La facultat actual és hereva de l'Escola Superior de Bibliotecàries creada el 1915 per la Mancomunitat de Catalunya. L'objectiu primer d'aquell centre, tutelat i dirigit per Eugeni d'Ors, era formar el personal que s'hauria de fer càrrec de la Xarxa de Biblioteques Populars de Catalunya, que començà a implantar-se per tot el país a partir de 1918. Per a la seva creació, es tingueren en compte les tendències més innovadores d'Europa i dels Estats Units. Al llarg de la seva història, l'Escola comptà amb un gran nombre de professors il·lustres que contribuïren a donar-li prestigi entre les institucions docents i culturals del país. Eugeni d'Ors (professor entre 1915 i 1920, a més de fundador i director), Jordi Rubió i Balaguer (professor des de 1915 i director entre 1930 i 1939), Carles Riba, Jaume Massó i Torrents, Lluís Nicolau d'Olwer, Manuel de Montoliu, Pompeu Fabra, Ramon d'Alòs-Moner, Joan Petit, Joaquim Xirau, Pere Bohigas, Eduard Toda, Miquel Coll i Alentorn, Joaquim Molas i molts altres personatges significatius de la història de Catalunya estigueren vinculats a l'Escola. L'entrada a la universitat (1978-1991) Tot i la llarga tradició, els estudis de Biblioteconomia no foren reconeguts oficialment pel Ministerio de Educación y Ciencia fins al 1978, en què se'n publicà el decret de creació a tot l'Estat. En bona part, aquest fou el resultat de la tasca del col·lectiu de professionals bibliotecaris catalans pel reconeixement oficial d'aquesta professió, per a la qual no existia formació reglada a l'Estat. El desenvolupament dels estudis de Biblioteconomia, Informació i Documentació a Catalunya i a l'Estat espanyol ha estat molt diferent al dels Estats Units o el Regne Unit, amb una llarga tradició acadèmica, però semblant a la de molts països europeus on la implantació universitària de la disciplina es va produir als anys setanta i vuitanta del segle XX. A l'Estat espanyol, els estudis universitaris començaren l'any 1982 amb els primers programes de diplomatura, tot i que Catalunya ja comptava amb una tradició significativa gràcies a l'Escola Superior de Bibliotecàries de Barcelona, fundada el 1915 i considerada la segona escola del seu gènere a Europa, després de la de Leipzig (1914). L'Escola, que havia elaborat l'esborrany de directrius, obtingué el rang d'escola universitària, i fou adscrita, per als afers acadèmics, a la Universitat de Barcelona. El Ministerio de Educación y Ciencia, en reconeixement de la seva tasca, l'honorà amb la concessió de la Corbata de l'Orde Civil d'Alfons X el Savi (1982). Des de l'inici, aquests estudis van respondre a la necessitat de formar personal bibliotecari professional per treballar sobretot en el sector públic. La forta expansió dels sistemes bibliotecaris durant els anys vuitanta i noranta comportà un increment de la demanda. Transformació en Facultat (1992-1999) La demanda d'un segon cicle en els estudis de Biblioteconomia i Documentació va cristal·litzar l'any 1992 amb l'aprovació oficial de la llicenciatura de Documentació. Amb la incorporació d'aquests estudis de segon cicle, l'Escola inicià el seu procés de transformació en facultat. El juliol de 1997, la Diputació de Barcelona, la Universitat de Barcelona, i el Comissionat per a Universitats i Recerca de la Generalitat de Catalunya signaren els convenis que establien la integració gradual de l'Escola a la Universitat de Barcelona i la creació d'un centre propi de la mateixa Universitat (fet que s'esdevingué el gener de 1999). Consolidació i incorporació de la Comunicació (2020-) En aquest context, la Facultat va posar en marxa el seu primer programa de doctorat el curs 2000-2001, sota la denominació “Documents i sistemes documentals en l'entorn digital”. Dos cursos més tard, la Universitat Autònoma de Barcelona (UAB) s'hi afegí, convertint-lo en un programa interuniversitari. Posteriorment, el doctorat va canviar de nom diverses vegades per adaptar-se tant a l'evolució científica de la disciplina com al nou marc normatiu de l'Espai Europeu d'Educació Superior (EEES): primer com a “Documentació en l'Era Digital” (a partir del curs 2002-2003) i, posteriorment, com a “Informació i Documentació en la Societat del Coneixement” (2008-2009). La Facultat, dedicada tradicionalment a la docència i recerca en Biblioteconomia i Documentació, va incorporar la disciplina de la comunicació com a nova línia acadèmica canviant el nom del doctorat en Informació i Comunicació l'any 2011. Amb la verificació del programa segons el Reial decret 99/2011, adoptà l'actual denominació de Doctorat en Informació i Comunicació, verificat el 2015 i ofert conjuntament per la Universitat de Barcelona i la Universitat de Saragossa. El curs 2012-2013 es va posar en marxa el grau en Comunicació Audiovisual. Amb aquesta nova incorporació, el nom de la facultat no representava la totalitat del centre i per això, a principis del curs 2019-2020, va passar a dir-se Facultat d'Informació i Mitjans Audiovisuals. Estudis Dins dels estudis de grau, actualment s'imparteixen dos graus oficials, el grau de Gestió d'Informació i Documentació Digital i el grau de Comunicació audiovisual. Així mateix, s'ofereix la possibilitat de cursar simultàniament els dos graus en un itinerari doble (Infocom) dissenyat per assolir les competències de les dues titulacions en el menor temps possible. Pel que fa als màsters, la Facultat ofereix sis màsters oficials: Gestió de Continguts Digitals, Humanitats Digitals (amb 5 facultats diferents de la UB), Biblioteques i Col·leccions Patrimonials (biennal), Gestió i Direcció de Biblioteques i Serveis d'Informació, Biblioteques Públiques (biennal i en línia), el de Biblioteques Públiques (en línia) i Recerca en Comunicació i Diversitat. Quant a la formació permanent, la Facultat organitza diversos programes propis, entre els quals destaquen el Màster de formació permanent en Escriptura del Guió Audiovisual (en modalitat presencial i en línia), el Diploma d'especialització en Llibreria i el Diploma d'expert en Prescripció Lectora. L'oferta formativa es completa amb el Doctorat en Informació i Comunicació, amb diverses línies de recerca. Dependència orgànica Administrativament, al llarg de la seva història, la institució ha estat tutelada per diferents institucions públiques catalanes. A més, ha tingut diverses denominacions: 1915-1925: Mancomunitat de Catalunya, Escola Superior de Bibliotecàries 1925-1931: Diputació de Barcelona, formalment dissolta i adscrita com a estudis de l'Escola Superior de la Dona 1931-1939: Generalitat de Catalunya 1939-1982: Diputació de Barcelona, a partir de 1974 s'anomenà Escola de Bibliologia 1982-1998: Diputació de Barcelona, adscrita a la Universitat de Barcelona, Escola Universitària Jordi Rubió i Balaguer de Biblioteconomia i Documentació 1999-2019: Universitat de Barcelona, Facultat de Biblioteconomia i Documentació 2019: Universitat de Barcelona, Facultat d'Informació i Mitjans Audiovisuals Directors i directores de l'Escola 1982 - 1983: Joaquim Molas i Batllori 1983 - 1985: Nora Vela González 1985 - 1991: Carme Mayol Fernández 1991 - 1994: Mercè Bosch Pou 1994 - 1996: Constança Espelt Busquets 1996 - 1999: Concepció Miralpeix Ballús Degans i deganes de la Facultat 1999 - 2005: Assumpció Estivill Rius 2005 - 2011: Cristóbal Urbano Salido 2012 - 2018: Ernest Abadal i Falgueras 2018 - 2026: Miquel Térmens Graells 2026 - : Núria Ferran Ferrer Seus La Facultat ha tingut diverses seus: fins al 1991, l'entitat estava ubicada a la planta baixa de l'antic Hospital de la Santa Creu de Barcelona. El juliol d'aquest any es va traslladar al Pavelló Cambó de la Casa Provincial de Maternitat i Expòsits de Barcelona, a les Corts, propietat de la Diputació de Barcelona. El juliol de 1997 es va traslladar a un edifici de la Universitat de Barcelona, al barri de Sants, que havia estat la seu de l'Escola Universitària de Formació del Professorat de la Universitat. 1915 - 1924: Edifici del Rellotge del recinte de la Universitat Industrial 1924 - 1928: Planta baixa del Palau de la Generalitat, al carrer Bisbe 1928 - 1937: Casa dels Canonges, Palau de la Generalitat 1937 - 1991: Hospital de la Santa Creu de Barcelona (a la planta baixa, on hi ha la sala d'exposicions de la Biblioteca de Catalunya) 1991 - 1997: Casa Provincial de Maternitat i Expòsits de Barcelona (a l'Edifici Cambó) 1997 - avui: Edifici de l'antiga Escola de Magisteri de la Universitat de Barcelona CRAI Biblioteca El CRAI Biblioteca de Biblioteconomia i Documentació va iniciar les seves activitats el 1920 com a Biblioteca de l'Escola Superior de Bibliotecàries, creada el 1915 per la Mancomunitat de Catalunya. Com a primera biblioteca especialitzada en la matèria de tot l'Estat, el seu fons compta amb les publicacions més representatives del seu àmbit al llarg de tot el segle xx. En l'actualitat (2017) està ubicada a la planta baixa de la Facultat i combina els fons de recerca i els especialitzats dels ensenyaments impartits a la Facultat. Té un fons de 25.000 monografies i 1.524 títols de revistes, dels quals 107 títols són revistes vives. Renovació i reobertura del CRAI Biblioteca d’Informació i Mitjans Audiovisuals El 27 d’octubre de 2025, el CRAI Biblioteca d’Informació i Mitjans Audiovisuals va reobrir les portes després d’un any i mig d’ubicació provisional i de cinc setmanes de mudança. La renovació va comportar una remodelació integral de l’espai, amb l’objectiu de fer-lo més còmode, funcional i acollidor per als usuaris. La nova biblioteca es va organitzar en dues zones diferenciades: una zona de silenci i una altra de treball en grup, on es permet parlar en veu baixa. També s’hi va incorporar una àrea de sofàs destinada a la lectura i al descans. Pel que fa als espais de treball, la renovació va incloure dues sales per a treball en grup, una sala polivalent equipada amb una paret amb croma per a gravacions, una sala de digitalització, dues sales de postproducció —d’ús preferent per a estudiants de la Facultat d’Informació i Mitjans Audiovisuals— i dues cabines individuals per a videoconferències reservables. La reforma també va incloure millores estructurals, la renovació dels sistemes de ventilació, climatització, electricitat i il·luminació, el canvi de paviment, la pintura de les parets i la instal·lació d’un sistema d’absorció acústica al sostre. Així mateix, es va renovar el sistema de seguretat, amb la millora de la tecnologia RFID i la incorporació d’una màquina d’autopréstec. La inauguració oficial del nou espai es va celebrar el 10 de desembre de 2025, amb la participació del rector de la Universitat de Barcelona, Joan Guàrdia; el vicerector de Política de Digitalització, Xavier Triadó; la directora del CRAI, Judit Casals, i el degà de la Facultat d’Informació i Mitjans Audiovisuals, Miquel Térmens. Segons la Universitat de Barcelona, la remodelació va ser una de les actuacions més importants dutes a terme al Campus Sants en els darrers anys i responia a l’adaptació de la biblioteca als nous usos dels CRAI com a espais de treball, estudi, recerca i trobada. Publicacions La TRIAde és un butlletí periòdic elaborat per la Biblioteca de Biblioteconomia i Documentació en què s'ofereixen una sèrie de recomanacions, fetes per persones vinculades a aquestes professions, sobre lectures, serveis i recursos d'interès d'aquest àmbit i que podeu trobar a les biblioteques del CRAI de la UB. El Butlletí de Novetats és un butlletí setmanal elaborat per la Biblioteca de Biblioteconomia i Documentació en què es publiciten les novetats bibliogràfiques i els números nous de les publicacions periòdiques subscrites per la biblioteca. Els usuaris poden rebre al seu correu el butlletí setmanal prèvia subscripció. Les Guies de lectura són publicacions destinades a la difusió del fons de la biblioteca i estan dedicades a temes relacionats amb la Informació i la Comunicació. La seva publicació coincideix amb algun esdeveniment destacat (Sant Jordi, Dia de les Biblioteques, Nadal, acabament del curs, etc.). Cada guia versa al voltant d'una temàtica i s'ofereix una selecció de monografies, articles i altres recursos. Bibliografia recomanada és una publicació semestral que recull les monografies recomanades pel professorat de les assignatures de primer curs del grau de Gestió d'Informació i Documentació Digital i el grau de Comunicació Audiovisual. La seva publicació coincideix amb l'inici de cada semestre i la seva finalitat és facilitar l'accés i el préstec als alumnes de primer curs per tal que es familiaritzin amb els serveis que ofereix la biblioteca. Les Guies de lectura per a l'Aula Jordi Rubió i Balaguer. Els seminaris de l'Aula Jordi Rubió i Balaguer, organitzats per la Facultat d'Informació i Mitjans Audiovisuals des del curs 2007-08, pretenen ser un instrument per a la reflexió a l'entorn del món de la informació i la documentació. Amb motiu d'aquests seminaris, el CRAI Biblioteca de la Facultat d'informació i Mitjans Audiovisuals elabora les guies de lectura. Col·leccions El CRAI Biblioteca de Biblioteconomia i Documentació compta amb dues col·leccions digitals, accessibles a través del portal BiPaDi, la Biblioteca Patrimonial Digital de la Universitat de Barcelona. La Col·lecció de catàlegs d'impressors, editors i llibreters, que ofereix un recorregut des del segle xvii fins al segle XX i mostra a través d'aquestes peces rares i singulars l'evolució de les modalitats de venda de llibres. Entre aquests, el primer catàleg imprès a Barcelona del qual es té notícia: Cathalogo de libros de todas facvltades, que se hallaràn en casa de Joseph Ferrer librero de Barcelona (1724), o el Centro de obras (1864) de la llibreria de Juan Roca que conté una selecció de llibres sobre Catalunya. La Col·lecció de fotografies de l'antiga Escola de Bibliotecàries, que recull 401 peces que mostren alguns episodis de la història de la institució al llarg de gairebé cent anys. Ordenada cronològicament, s'inicia amb la fotografia, tan coneguda, de les alumnes de les dues primeres promocions a la classe de llatí, amb el professor Lluís Segalà, i acaba amb una imatge de la façana de l'edifici actual, al barri de Sants, amb la pancarta que commemorava el seu norantè aniversari. La col·lecció digital inclou la major part del fons fotogràfic analògic de les distintes etapes de la institució que s'ha conservat; només s'han descartat algunes fotografies de molt poca qualitat i algunes altres de recents que eren reiteratives. Publicacions La Facultat publica la revista acadèmica de recerca, en obert i multlingüe des de 1998, BiD: textos universitaris de Biblioteconomia i Documentació, de periodicitat semestral i indexada a Scopus des de 2012, i des de 2021, amb la menció de "bones pràctiques en igualtat de gènere", certificat concedit per la Fundación Española para la Ciencia y la Tecnología (FECYT). Del 2013-23 la revista es va coeditar amb la UOC. Entre els anys 1994-2012, també es publicà un butlletí setmanal de distribució interna de la comunitat universitària dels estudis de Biblioteconomia i Documentació de la Universitat de Barcelona, anomenat Full dels dijous. Recollia notícies d'interès acadèmic i docent i cultural, relacionades amb el món professional. L'abast cronològic de la publicació en fa una bona font per conèixer les activitats i ambient acadèmic que van caracteritzar l'Escola Universitària Jordi Rubió i Balaguer de Biblioteconomia i Documentació, primer com a centre adscrit a la Universitat de Barcelona i fins a la seva integració (1997), quan incorporant els estudis de segon cicle o llicenciatura, va esdevenir Facultat de Biblioteconomia i Documentació. Aquesta publicació periòdica està disponible en línia per als anys 2001-2012. Premis i reconeixements 1982: Corbata de l'Orde Civil d'Alfons X el Savi, atorgada pel Ministeri d'Educació i Ciència espanyol. 2015: Creu de Sant Jordi «en el marc de l'Any de les Biblioteques, que coincideix amb el centenari de la creació de la Xarxa de Biblioteques Populars de la Mancomunitat de Catalunya i de l'Escola Superior de Bibliotecàries, de la qual la Facultat és hereva, per la continuïtat d'uns estudis ben implicats en la transformació d'una professió que ha sabut adaptar-se a les necessitats de la societat». Referències Bibliografia L'Escola de Bibliotecàries, 1915-2005 Arxivat 2006-08-11 a Wayback Machine. Assumpció Estivill Rius. Una mirada retrospectiva: de l'Escola Superior de Bibliotecàries a la Facultat de Biblioteconomia i Documentació (1915-2005) Enllaços externs Facultat d'Informació i Mitjans Audiovisuals - Lloc web oficial